हाईकोर्ट के आदेश के बाद गंगा घाटों पर सफाई व्यवस्था दुरुस्त नजर आने लगी है। नगर निगम और श्री गंगासभा के कर्मचारी घाटों के आसपास कूड़ा नजर आते ही तत्काल उसको साफ करा रहे हैं। गंगा घाटों की सफाई व्यवस्था की देखरेख के लिए हाईकोर्ट ने जिलाधिकारी को नोडल अधिकारी बनाया है।हरिद्वार के गंगा घाटों और आसपास पर गंदगी पसरी रहने को लेकर हरिद्वार निवासी नरेंद्र की जनहित याचिका पर हाईकोर्ट ने हर समय गंगा घाटों पर साफ-सफाई व्यवस्था बनाए रखने के आदेश दिए थे। आदेश के बाद प्रशासन ने गंगा घाटों व उनके आसपास सफाई व्यवस्था को सुचारू रखने के लिए कर्मचारियों को लगा दिया। श्री गंगासभा के कर्मचारी भी सफाई व्यवस्था में जुटे हैं। बुधवार को हरकी पैड़ी से लगते हुए कांगड़ा घाट, मालवीय घाट, सुभाषघाट, गऊ घाट, कुशावर्त घाट आदि गंगा घाटों पर सफाई व्यवस्था दुरुस्त नजर आई। कूड़ा नजर आने पर तुरंत सफाई कराई जा रही थी। बाहर से आने वाले श्रद्धालुओं को भी घाटों पर गंदगी न फैलाने के लिए कहा जा रहा है। घाटों के आसपास रखे गए कूड़ेदान में ही कूड़ा डालने का भी आग्रह किया जा रहा है। वहीं सुभाष घाट के पास बने नाले की भी सफाई कराई जा रही है। बुधवार को गंगा अनुरक्षण इकाई के कर्मचारी नाले से मलबे को निकालकर ट्रैक्टर ट्राली के माध्यम से लेकर जाने में जुटे हुए थे। हाईकोर्ट ने जिलाधिकारी दीपक रावत को गंगा घाटों की सफाई की देखरेख के लिए नोडल अधिकारी बनाया है। हर तीन घंटे में गंगा घाटों की सफाई कराने के भी आदेश दिए गए है।प्रशासन के साथ ही श्री गंगासभा के कर्मचारी भी घाटों की सफाई व्यवस्था में लगे हुए हैं। श्रद्धालुओं से भी गंगा घाटों पर गंदगी न फैलाने का आग्रह किया जा रहा है। - रामकुमार मिश्रा, महामंत्री श्री गंगासभा लगातार मुख्य गंगा घाटों पर सफाई कराई जा रही है। घाटों पर सफाई व्यवस्था के लिए कर्मचारियों की संख्या को बढ़ाया जाएगा। - ललित नारायण मिश्रा, मुख्य नगर आयुक्त नगर निगम हरिद्वारलाइव रिपोर्ट..सुबह 11.30 हरकी पैड़ी पर लगे डस्टबिन साफ दिखेसुबह 11.36 मालवीट घाट पर दिखे सफाई कर्मचारीसुबह 11.50 हरकी पैड़ी के घाट साफ दिखाई दिएदोपहर 12 बजे गंगा अनुरक्षण के कर्मचारी सुभाषघाट पर नाले की सफाई करते दिखे